13. november 2018

**Sikkerhed og fællesskab på Tradium Ring Djursland.**

**I september var Tradium Ring Djursland vært for et åbent hus-arrangement, hvor der blev samlet penge ind til byerne Pederstrup og Nødager - penge som netop er blevet overrakt til de 2 byer.**

Motorcykelsæsonen 2018 blev på Tradium Ring Djursland afsluttet med, at banen blev stillet til rådighed for motorcyklister, der ville genopfrisk deres køreteknik. I forbindelse med eventet, som var arrangeret i samarbejde med Sikkerpå2hjul, lagde MC Touring Camp i Nødager lokaler til, at de fremmødte kunne slutte en forrygende dag med et godt måltid mad.

Deltagerbetalingen på 100 kr. gik ubeskåret til Pederstrup og Nødager, som tak for det gode naboskab de har udvist, både overfor Tradium, men også for Touring Campen.

-Vi skal holde en stor forårsfest, så vi kan samle byens borgere om et hyggeligt fællesskab, forklarer Lenette Salholt Jonsson, da hun i går, på vegne af Nødager, fik overrakt halvdelen af de knap 8 tusind kroner, som motorcyklisterne fik samlet ind.

-Jeg synes, det er rigtigt rart at se eleverne køre på banen, de har det rigtigt skægt, fortæller Vibeke Granholm, som modtog den anden halvdel af pengene, som repræsentant for Pederstrup.

Og Vibeke ved, hvad hun snakker om, da hun til dagligt er kørerlærer og også i denne egenskab benytter sig af Tradiums bane, som i kraft af sine mange bakker, er ideel til at afprøve sine MC evner på.

-Den (banen, red) er meget kuperet, det gør, at den minder mere om de faktiske veje, som MC-kursisterne kører på til dagligt – og dermed hjælper det dem til at være mere forberedt på de udfordringer, de kommer til at møde i trafikken, udtaler Hugo Rasmussen, der er projektkoordinator for Sikkerpå2hjul.dk.

**Kontakt**

Hans Henning Pallesen

Faglærer

Tlf: 2158 7310

Mail: hhp@tradium.dk

**Foto**

Ulrik Burhøj Jepsen

**Om Tradium**

Erhvervsskolen Tradium er et uddannelsesmæssigt kraftcenter, som udbyder en lang række ungdoms-, voksen- og efteruddannelser inden for det merkantile og tekniske område: hhx, htx, eux, eud og AMU. Skolen beskæftiger 500 medarbejdere og underviser 3.200 årselever på syv adresser i Randers, Hobro og Pederstrup. Tradium har en vision om at sætte læring i bevægelse og være en internationalt orienteret og stærk partner for erhvervslivet samt en udviklende og attraktiv arbejdsplads med professionelle medarbejdere. Læs mere på [www.tradium.dk](http://www.tradium.dk) og følg os på Facebook